**Kriterier for bedømmelse av masteroppgave i sykepleievitenskap**

**Bedømmelse av arbeidet**

Ved bedømmelse av arbeidet blir det lagt vekt på:

**1. Kvalitet:**

* Innsikt i emnet
* Klar redegjørelse for tematikken med bruk av anerkjent, relevant rammeverk eller teori og litteratur
* Klar sammenheng mellom hensikt, problemstilling, resultater, diskusjon og konklusjon
* Valg av metoder er relevant for studiens hensikt og problemstilling, og er begrunnet.
* Etiske vurderinger av prosjektet.
* Hensiktsmessig fremstilling av resultater med relevante figurer, tabeller, valg av sitater og eksempler.
* Saklig vurdering av de forhold som drøftes
* Konklusjon og anbefalinger som bygger på resultatene
* Selvstendig tenkning/refleksjon

**2. Organisering:**

* Evner å planlegge, gjennomføre og rapportere et selvstendig faglig prosjekt
* Oppgaven er logisk organisert i kapitler, hovedpunkter og underpunkter
* Alternativ organisering etter tidsskriftet hvor manuskriptet ønskes publisert. Forfatterveiledningen for tidsskriftet følges.
* Vanligvis organisering etter følgende sekvens (IMRaD-strukturen):
  + Sammendrag og 3-6 nøkkelord
  + Innledning /bakgrunn med presentasjon av tematikk og argumentasjon for studien, hvis aktuelt presentere rammeverk/teoretisk perspektiv, beskrive nyere og aktuell forskning innen det samme emnet/temaet, presentere forskning på feltet, og besvarelsens avgrensninger, som leder naturlig til hensikt og problemstilling, eventuelt forskningsspørsmål
  + Metode: design, utvalg, datainnsamling, analyse og etiske betraktninger
  + Resultater fremstilt med relevante tabeller og figurer og/eller sitater og utsagn som belyser kategorier eller temaområder – avhengig av type oppgave og design
  + Diskusjon med utvikling av emnet og drøfting, problemstillingen besvares og det presenteres en kort utgreiing av oppgavens styrker og svakheter
  + Konklusjon med kort oppsummering av hovedtrekk fra oppgaven og resultatenes betydning for praksis.

**3. Skriftlig fremstilling:**

* God og enkel språkføring med konsis formulering
* Korrekt ortografi og tegnsetting
* Normer for oppgaveskriving følges
* Orden og estetikk

**Fastsetting av karakter**

En totalvurdering av oppgavens kvalitet skal ligge til grunn for fastsetting av karakter. Dersom det foreligger brudd på regler eller rammer for oppgavens omfang uten at veileder har gitt slik tillatelse, skal dette som regel være grunnlag for å gi en lavere karakter. Dersom det foreligger brudd på forskningsetiske retningslinjer skal dette medføre at det fastsettes en lavere karakter, eventuelt stryk. Regelbruddets alvorlighetsgrad avgjør hvor mye karakteren endres. Sensorgruppen skal angi og pålegge studenten hvordan de(t) forskningsetiske brudd kan/bør opprettes for en eventuell offentliggjøring av oppgaven eller dens resultater. Veileder har ansvar for å kontrollere at påleggene gjennomføres.

**Omfang**

**Master i sykepleievitenskap**: Masteroppgave i artikkelform, skal omfatte én publiserbar artikkel, det vil si at manuskriptet møter kravene til publisering i anerkjent vitenskapelig tidsskrift. I tillegg kommer en refleksjonsoppgave som utdyper de teoretiske, substansielle og/eller de metodiske overveielser som ligger til grunn for arbeidet. Refleksjonsoppgaven skal ha en ramme på 7000 ord (+/- 10 %) inkludert referanseliste. Masteroppgaven som monografi skal ha et omfang på 30.000 ord (+/- 10 %) inkludert referanseliste.

**Vurdering**

Karakterskalaen har seks trinn og går fra A til E for bestått, F er ikke bestått.